**ՀԱՇՎԵՏՎՈՒԹՅՈՒՆ**

**ԱՐՑԱԽԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԻ, ՍՈՑԻԱԼԱԿԱՆ ՀԱՐՑԵՐԻ ԵՎ** **ՎԵՐԱԲՆԱԿԵՑՄԱՆ ՆԱԽԱՐԱՐՈՒԹՅԱՆ 2017 ԹՎԱԿԱՆԻ ԳՈՐԾՈՒՆԵՈՒԹՅԱՆ ՄԱՍԻՆ**

2017 թվականին նախարարությունն ապահովել է սոցիալական պաշտպանության ոլորտի հիմնական ուղղությունների պետական քաղաքականության իրականացումը, կարևորելով ժողովրդագրական իրավիճակի բարելավումը, կենսաթոշակային և զբաղվածության համակարգերի կատարելագործումը, հաշմանդամների, տարեցների, կանանց ու երեխաների հիմնահարցերը, սոցիալական իրավունքի լիարժեք իրացման պայմանների ստեղծումը:

Շարունակվում են ուշադրության կենտրոնում մնալ մատուցվող ծառայությունների հասցեականության ու մատչելիության բարելավման, համակարգի կառավարման արդյունավետության բարձրացման, Հայաստանի Հանրապետության աշխատանքի և սոցիալական հարցերի նախարարության հետ համագործակցության ընդլայնման, տեղեկատվական բազաների արդիականացման հարցերը: Այդ նպատակով Արցախի Հանրապետության կառավարության քննարկմանն են ներկայացվել Արցախի Հանրապետության օրենքների 9, կառավարության որոշումների՝ 44 նախագծեր:

Արցախի Հանրապետության սոցիալական պաշտպանության 2017 թվականի ճշտված բյուջեն կազմել է 20 մլրդ 932,4 մլն ՀՀ դրամ, կատարողականը՝ 20 մլրդ 48,9 մլն ՀՀ դրամ: Իրականացվել են 50-ից ավելի ծրագրեր:

**Ժողովրդագրություն և վերաբնակեցում**

Հաշվետու ժամանակաշրջանում կատարված աշխատանքները հիմնականում ուղղված են եղել Արցախի Հանրապետությունում ծնելիության աճի, մահացության կրճատմանը, բնակչության առողջության պահպանմանը, միգրացիոն գործընթացների կարգավորմանը, բնակչության տարածքային բաշխվածության անհամամասնության մեղմացմանը:

Ծնելիության և բազմազավակության խթանման ծրագրով շարունակվել է տրամադրվել երեխայի ծննդյան կապակցությամբ տրվող միանվագ նպաստը:

2017 թվականին 2 558 (որոնցից 535-ը՝ 2016թ.) երեխաների ծննդյան կապակցությամբ տրամադրվել է 754,8 մլն ՀՀ դրամ միանվագ նպաստ: 2016 թվականի նույն ժամանակահատվածի համեմատ նպաստառուների թվաքանակը նվազել է 83-ով, իսկ ծախսերն՝ աճել 4,8 մլն ՀՀ դրամով:

Միաժամանակ շարունակվել է ընտանիքում ծնված երրորդ և հաջորդ երեխաների անվամբ նպատակային ժամկետային ավանդների բացումը:

Շարունակվել են 6 և ավելի անչափահաս երեխա ունեցող ընտանիքների համար նոր բնակելի տների կառուցման աշխատանքները (2018 թվականի հունվարի 1-ի դրությամբ հաշվառվել է 42 ընտանիք):

5 անչափահաս երեխա ունեցող ընտանիքներին բնակելի տների հատկացման ծրագիրը կիրականացվի 2018 թվականի հունվարի 1-ից:

Պետական նպաստների ծրագրով 2018 թվականի հունվարի 1-ի դրությամբ ծախսվել է 2 մլրդ 749,8 մլն ՀՀ դրամ: Նպաստառուների քանակը կազմել է 18 922 հոգի: Ընդհանուր ծախսված գումարը 2016 թվականի նույն ժամանակահատվածի համեմատ աճել է շուրջ 22,3 մլն ՀՀ դրամով:

Երիտասարդ ընտանիքներին պետական աջակցություն ցուցաբերելու նպատակով շարունակվել է նորաստեղծ ընտանիքներին ամուսնության միանվագ նպաստի հատկացման ծրագիրը: 2018 թվականի հունվարի 1-ի դրությամբ ծրագրից օգտվել է 1 878 անձ (2016 թվականին՝ 1 619) և ընդհանուր ծախսը կազմել է 281,7 մլն ՀՀ դրամ: 2016 թվականի համեմատ նպատսառուների թվաքանակն աճել է 259-ով, իսկ ծախսերը՝ 38,85 մլն ՀՀ դրամով:

Հաշվետու ժամանակաշրջանում Արցախի Հանրապետության տարածքում մշտական բնակություն է հաստատել 45 ընտանիք՝ 186 մարդ (որից 96-ը՝ երեխաներ): Այդ ընտանիքներին տրամադրված ֆինանսական արտոնությունները կազմել են 23 մլն 965 հազար ՀՀ դրամ:

Ուսումնասիրվել են 10 տարի Արցախի Հանրապետությունում մշտապես բնակված ավելի քան 120 վերաբնակ ընտանիքների գործեր, որոնցից 102 ընտանիքներին հատկացված բնակելի տներն արդեն սեփականաշնորհման գործընթացում են:

Լիբանանի Արցախֆոնդի <<Նոր կյանք, նոր հույս>> ծրագրից օգտվել են վերաբնակեցվող բնակավայրերում 3 և ավելի երեխաներ ունեցող 111 ընտանիքներ և ծրագրի ընդհանուր արժեքը կազմել է 17,25 մլն ՀՀ դրամ: Միաժամանակ 2017 թվականի ընթացքում ծրագրում հաշվառվել են 171 ընտանիքներ:

**Աշխատանք և զբաղվածություն**

Զբաղվածության պետական քաղաքականության իրականացվող ծրագրերն ուղղված են սահմանված շահառուների, հատկապես աշխատաշուկայում անմրցունակ անձանց կայուն զբաղվածության ապահովմանը:

Իրականացվել են հանդիպումներ 680 գործատուների հետ, ինչի արդյունքում նրանց կողմից ներկայացվել են 225 թափուր աշխատատեղեր: Աշխատանքի է տեղավորվել 128 անձ: 2018 թվականի հունվարի 1-ի դրությամբ, որպես աշխատանք փնտրող է հաշվառվել 1 475 անձ, որոնցից 1 417-ը ստացել է գործազուրկի կարգավիճակ:

<<Վարձատրվող հասարակական աշխատանքների կազմակերպման միջոցով գործազուրկների ժամանակավոր զբաղվածության ապահովում>> ծրագրով Արցախի Հանրապետության 8 համայնքներում իրականացվել է 9 ծրագիր՝ 39 գործազուրկների ընդգրկմամբ:

Արցախի Հանրապետության աշխատանքի, սոցիալական հարցերի և վերաբնակեցման և Հայաստանի Հանրապետության աշխատանքի և սոցիալական հարցերի նախարարությունների միջև կնքված համագործակցության ծրագրի շրջանակներում Արցախի Հանրապետությունում առաջին անգամ իրականացվել է աշխատաշուկայի հետազոտում, որում ընդգրկվել են Արցախի Հանրապետությունում հաշվառված և գործունեություն իրականացնող 423 գործատուներ: Արդյունքում սույն թվականի հունիսի 30-ին ներկայացվել է <<Արցախի Հանրապետության գործատուների հիմնախնդիրների վերհանում և լուծումների առաջադրում>> հետազոտության ամփոփ վերլուծություն:

**Կենսաթոշակային ապահովություն**

**Կենսաթոշակային ապահովության** բնագավառում շարունակվել են օրենսդրության կատարելագործման, քաղաքացիների կենսաթոշակային իրավունքի պատշաճ իրականացման, <<Էլեկտրոնային կենսաթոշակ>> համակարգի ներդրման ուղղությամբ տարվող աշխատանքները:

Մշակվել են Արցախի Հանրապետության օրենքների և կառավարության մի շարք որոշումների նախագծեր:

Գործակալության տարածքային բաժինների կողմից կենսաթոշակ է նշանակվել 1 413 անձի, վերահաշվարկվել է 3 105 կենսաթոշակային գործ:

2017 թվականին վճարվել են 12 մլրդ 318,5 մլն ՀՀ դրամ կենսաթոշակներ, 740.5 մլն ՀՀ դրամ դրամական օգնություններ և պարգևավճարներ, 31 մլն ՀՀ դրամ պատվովճարներ:

Աշխատանքային և սոցիալական կենսաթոշակ ստացողների թիվը կազմել է 23 073 անձ:

2017 թվականին տարիքային աշխատանքային կենսաթոշակի միջին չափը կազմել է 45 100 ՀՀ դրամ, իսկ սոցիալական կենսաթոշակի միջին չափը՝ 19 350 ՀՀ դրամ:

2017 թվականի դեկտեմբերի 1-ի դրությամբ մայրության նպաստ է ստացել 1 741 չաշխատող կին՝ 440,5 մլն ՀՀ դրամ ընդհանուր գումարով:

1988-1992 թվականներին Ադրբեջանի Հանրապետությունից բռնագաղթված անձանց աշխատանքային ստաժը սահմանող հանձնաժողովը հաստատել է 13 անձի աշխատանքային ստաժը:

**Հաշմանդամներ և տարեցներ**

Հաշմանդամության բնագավառում վարվող քաղաքականությունն ու պետական նպատակային ծրագրերն ուղղված են հաշմանդամություն ունեցող անձանց իրավունքների պաշտպանությանը, նրանց համար հավասար հնարավորությունների ու մատչելի պայմանների ապահովմանը:

2018 թվականի հունվարի 1-ի դրությամբ հաշմանդամների հաշվառման շտեմարանում հաշվառված է 8 854 հաշմանդամ, այդ թվում՝ 413 հաշմանդամ երեխաներ:

Հաշվառված հաշմանդամներից 2 390-ի մոտ հաշմանդամություն առաջացնող պատճառը ձեռք է բերվել Արցախի Հանրապետության պաշտպանության ժամանակ կամ զինվորական ծառայության ժամանակ:

Առաջին անգամ փորձաքննվել է 411 անձ, որոնցից հաշմանդամ են ճանաչվել 327-ը (79,5%): Վերափորձաքննվել է 1 105 անձ, որոնցից հաշմանդամ չեն ճանաչվել 147-ը (12,9%): Վերականգնողական անհատական ծրագրերի կազմման ընթացքում 364 հաշմանդամների խորհուրդ է տրվել ստանալ առողջարանային բուժում, 301 հաշմանդամների տրամադրվել է վերականգնողական տեխնիկական միջոցներ, 1 074 հաշմանդամների վերաբերյալ լրացվել է աշխատանքային պայմանների և բնույթի մասին մասնագիտական եզրակացություն:

Հաշվետու ժամանակաշրջանում 60 հաշմանդամների համար պատրաստվել է ոտքի և տարբեր տեսակի այլ պրոթեզներ, վերանորոգվել է 75 պրոթեզ: 36 կանանց հատկացվել է կրծքագեղձի պրոթեզ: 7 քաղաքացու հատկացվել է քայլակ, 188 հաշմանդամների՝ հենակներ, 85 քաղաքացու՝ ձեռնափայտ:

Նախարարության միջնորդությամբ Երևան քաղաքում կատարվել է 3 հաշմանդամի ոտքի, 24 հաշմանդամի աչքի պրոթեզավորում, 1 հաշմանդամի հատկացվել է ձայնաստեղծ սարք:

Նախարարության կողմից 48 հաշմանդամների հատկացվել է թիկնասայլակ, 162 քաղաքացիների՝ 172 լսողական սարքեր:

Պետական բյուջեի միջոցների հաշվին Արցախի Հանրապետությունում բնակվող սոցիալական տարբեր խմբերին պատկանող 367 քաղաքացիներ ուղեգրվել են ՀՀ գործող առողջարաններ:

<<Ստեփանակերտի տուն-ինտերնատ>> ՊՈԱԿ-ում շուրջօրյա խնամք և սոցիալական սպասարկման ծառայություններ են ստանում 75 միայնակ տարեցներ և հաշմանդամներ:

Տնային պայմաններում միայնակ տարեցների և հաշմանդամների սոցիալական սպասարկման կենտրոնի կողմից սպասարկվում են Արցախի Հանրապետությունում բնակվող 178 միայնակ տարեցներ և հաշմանդամներ:

**Սոցիալական այլ ծրագրեր**

Լեռնային Ղարաբաղի Հանրապետության՝ պատերազմում 2 և ավելի զոհ տված 83 ընտանիքների հատկացվել է 30 մլն 387 հազար ՀՀ դրամ դրամական օժանդակություն:

Դրամական և նյութական օժանդակության հարցերով նախարարություն դիմած 1 080 քաղաքացու հատկացվել է 69 մլն 990 հազար ՀՀ դրամ, իսկ 2 200 քաղաքացու՝ նյութական օգնություն:

Արցախի Հանրապետությունում բնակվող Հայրենական մեծ պատերազմի հաշմանդամներին, մասնակիցներին, զոհվածների այրիներին, Արցախի Հանրապետության պատերազմում զոհված զինծառայողների ընտանիքներին, հաշմանդամներին հիշարժան օրերի կապակցությամբ հատկացվել է 209 մլն 696 հազար ՀՀ դրամի չափով միանվագ դրամական օգնություն:

Ի նշանավորումն Հայրենական մեծ պատերազմում տարած հաղթանակի 72-ամյակի, Շուշիի ազատագրման 25-ամյակի, Մայիսի 9-ի կապակցությամբ Հայրենական մեծ պատերազմի մասնակիցներին, հաշմանդամներին և զոհվածների ընտանիքներին, թվով 55 հոգու տրամադրվել է 100 հազարական ՀՀ դրամ, Հայրենական մեծ պատերազմի մասնակիցներին ու հաշմանդամներին հավասարեցված 118 անձանց հատկացվել է 50 հազարական ՀՀ դրամ:

2017 թվականին Արցախի Հանրապետության պաշտպանության բանակում զինծառայության ժամանակ հաշմանդամ դարձած 19 քաղաքացու հատկացվել է 6 մլն 237 հազար ՀՀ դրամ օգնություն: ԼՂՀ զինծառայության ժամանակ զոհված (մահացած) զինծառայողների 5 ընտանիքների հատկացվել է 8 մլն ՀՀ դրամ միանվագ օգնություն, 44 զոհվածների գերեզմանների բարեկարգման նպատակով նրանց ընտանիքներին հատկացվել է 67 մլն 900 հազար ՀՀ դրամ փոխհատուցում, հուղարկավորության համար 13 ընտանիքի տրամադրվել է 9 մլն 100 հազար ՀՀ դրամ:

Արցախի սոցիալական ծրագրերի հիմնադրամի կողմից 2017 թվականին ընդունվել է 259 հայտ, որից բավարարվել է 201-ը՝

1. անժամկետ զինվորական 2-րդ խմբի հաշմանդամներ – 21 հայտ.

2. անժամկետ զինվորական 3-րդ խմբի հաշմանդամներ – 10 հայտ.

3. բազմազավակ ընտանիքներ – 7 հայտ.

4. զոհված զինծառայողների զավակներ – 53 հայտ.

5. միածնող ընտանիքներ – 26 հայտ.

6. սպայական կազմի զինծառայողներ – 34 հայտ.

7. պայմանագրային զիծառայողներ – 3 հայտ.

8. փախստականներ – 47 հայտ:

Ընդհանուր հաշվով տրամադրվել է 424 մլն 193 հազար ՀՀ դրամ, որից 218 մլն 377 հազար ՀՀ դրամ կանխավճար, իսկ մնացած 205 մլն 816 հազար ՀՀ դրամը՝ որպես տոկոսադրույքի սուբսիդավորում:

2017 թվականի Արցախի Հանրապետության գյուղական կամ քաղաքային, բացառությամբ՝ Ստեփանակերտ և Շուշի քաղաքների, բնակավայրերում մշտապես բնակվող երիտասարդ ընտանիքներին, բնակելի տներ կառուցելու նպատակով, անհատույց պետական ֆինանսական աջակցություն տրամադրելու հետ ընդունվել է 64 հայտ, բավարարվել 40-ը և ընդհանուր հաշվով տրամադրվել է 120 մլն ՀՀ դրամ:

Արցախի Հանրապետության զինվորական հաշմանդամություն ունեցող 1-ին և 2-րդ խմբի հաշմանդամների, ինչպես նաև Մարտակերտի շրջանի Թալիշ, Մատաղիս, Տոնաշեն գյուղական համայնքներում փաստացի բնակվող անձանց կողմից օգտագործված էլեկտրաէներգիայի և բնական գազի դիմաց պետական ֆինանսական աջակցության տրամադրման ծրագրի շրջանակներում 2017 թվականին հատկացվել է 110 մլն 951 հազար ՀՀ դրամ:

Արցախի Հանրապետության կառավարության 2017 թվականի հուլիսի 22-ի N 445-Ն որոշման համաձայն՝ բնակարանային պայմանները բարելավելու նպատակով պետական ֆինանսական աջակցությունից կարող են օգտվել Արցախի Հանրապետության զինված ուժերի սպայական կազմի և պայմանագրային զինծառայողներ, ովքեր իրականացնում են մարտական հերթապահություն:

2017 թվականին բնակարանային պայմանների բարելավման պետական ծրագրում ընդգրկվել են 62 ընտանիքներ, այդ թվում՝

1. Արցախյան պատերազմում զոհվածների – 10,

2. 6 և ավելի անչափահաս երեխաներ ունեցող – 31,

3. հաշմանդամների – 3,

4. սոցիալական այլ խմբերին պատկանող – 23,

5. առանց ծնողական խնամքի մնացած երեխաների թվին պատկանող – 3:

Բնակելի շինությունների վերակառուցման հետևանքով և փախստականի հաշվառման վկայական ստացած վարձակալական հիմունքներով բնակվող ընտանիքներին բնակարան վարձակալելու նպատակով ֆինանսական օգնություն է տրամադրվել 117 ընտանիքների **(**որոնցից 45-ը փախստականների ընտանիք)՝ 52,99 մլն ՀՀ դրամ ընդհանուր գումարով:

Արցախի Հանրապետության Մարտակերտի շրջանի Նոր Ղազանչի գյուղի Նոր Կիլիկիա թաղամասի նորակառույց 15 բնակելի տները հատկացվել են առավել վատթար պայմաններում բնակվող և սահմանված պետական արտոնություններից օգտվող ընտանիքներին:

Ընտանիքների կարիքավորության գնահատման <<Արցախ>> համակարգով 2017 թվականին իրականացվել է Արցախի Հանրապետությունում բնակվող 1 189 ընտանիքների կարիքավորության գնահատման աշխատանքները:

**Մոնիթորինգ և վերահսկողություն**

Սոցիալական պաշտպանության ոլորտում իրականացվող ծրագրերի արդյունավետության բարձրացման, Արցախի Հանրապետության պետական բյուջեի միջոցների արդյունավետ օգտագործման, կոռուպցիոն ռիսկերի նվազեցման, ինչպես նաև առկա խնդիրների բացահայտման նպատակով նախարարությունը կարևորում է ոլորտում պարբերաբար իրականացվող մոնիթորինգի և վերահսկողության գործընթացները:

Հայաստանի Հանրապետության աշխատանքի և սոցիալական հարցերի նախարարության <<Աշխատանքի և սոցիալական հետազոտությունների ազգային ինստիտուտ>> ՊՈԱԿ-ի հետ համատեղ իրականացվել է Արցախի Հանրապետությունում ժողովրդագրական հիմնախնդիրների վերաբերյալ հետազոտություն՝ նպատակ ունենալով բացահայտել ժողովրդագրական վիճակի վրա ազդող մի շարք գործոնների՝ մասնավորապես բնակչության միգրացիոն տրամադրվածության և ծնելիության հետ կապված խնդիրները, ժողովրդագրական գործոնների փոփոխության պատճառահետևանքային կապերը և ներկայացնել լուծումների վերաբերյալ առաջարկությունների փաթեթ:

Իրականացվել են նաև Արցախի Հանրապետության 50-ից ավելի գյուղական համայնքներում երիտասարդների խնդիրների վերհանման և դրանց լուծումների առաջարկման նպատակով ուսումնասիրություններ:

Գնահատվել է նորաստեղծ ընտանիքներին ամուսնության նպաստի հատկացման և <<Արցախի Հանրապետության պետական բյուջեի միջոցների հաշվին առողջարանային բուժման և հանգստյան տների ուղեգրերի ձեռքբերման և դրանք քաղաքացիներին հատկացնելու>> ծրագրերը:

Սոցիալական պաշտպանության ոլորտում օրենսդրության նկատմամբ պետական վերահսկողության ապահովման նպատակով ուսումնասիրություններ են իրականացվել 16 մարմիններում: Արդյունքում հայտնաբերվել է 26 795 ՀՀ դրամ գերվճար և 18 488 ՀՀ դրամ թերավճար:

**Բարեգործական ծրագրեր**

Հաշվետու ժամանակաշրջանում հրավիրվել է Լեռնային Ղարաբաղի Հանրապետության կառավարության բարեգործական ծրագրերի համակարգման հանձնաժողովի 30 նիստ և ընդունվել 183 որոշում, որից 148 որոշում՝ ծրագրերը բարեգործական որակելու մասին՝ 3 մլրդ 800 մլն ՀՀ դրամ արժողությամբ:

Ըստ ոլորտների բարեգործական որակված ծրագրերն ունեն հետևյալ պատկերը.

1. սոցիալական՝ -40,4 %

այդ թվում բնակարանային շինարարություն -12,7%

2. ճանապարհաշինություն - 32,9 %

3. մշակույթ - 13,2 %

4. կրթություն - 9,0 %

5. սպորտ - 2,1 %

6. առողջապահություն - 0,7 %

7. գյուղատնտեսություն - 0,9 %

8. այլ - 0,8 %

Իրականացվող խոշոր ծրագրերից են. Արցախի Հանրապետության Մարտակերտի շրջանի Թալիշ գյուղի գյուղապետարանի, բուժկետի, ակումբի, հանդիսությունների տան վերակառուցումը, Ասկերանի շրջանի Խնձրիստան գյուղի 250 տեղանոց հադիսությունների տնով համայնքային կենտրոնի կառուցումը, 40 խորքային հորերից սնուցվող ոռոգման համակարգերի կառուցման նախագծումը, Թալիշ գյուղի կոյուղու կոլեկտորի կառուցումը, Ստեփանակերտ քաղաքում 100-120 երեխաների համար մանկապարտեզի շինարարությունը և այլն:

<<Հայաստան>> համահայկական հիմնադրամը շարունակում է իրականացնել բնակելի տների կառուցման ծրագրեր բազմազավակ ընտանիքների համար և հաշվետու ժամանակաշրջանում ԼՂՀ կառավարության բարեգործական ծրագրերի համակարգման հանձնաժողովի կողմից բարեգործական են որակվել 175,2 մլն դրամ արժողությամբ 7 ծրագրեր:

Հաշվետու ժամանակաշրջանում ներմուծվել են 201,3 մլն ՀՀ դրամ արժողությամբ բեռներ՝ Հայաստանի Հանրապետությունից, Ռուսաստանի Դաշնությունից, Գերմանիայի Դաշնային Հանրապետությունից, Ֆրանսիայից, Արաբական Միացյալ Էմիրություններից և այլն:

**Փաստաթղթաշրջանառություն**

Կազմակերպվել է նախարարությունում 2017 թվականին ստացված 6 459 գրությունների (որից 4 403-ը՝ քաղաքացիներից) միասնական շարժը:

Նախարարությունից ելքագրվել է 577 փաստաթուղթ: Նշված ժամանակահատվածում գրանցվել է նախարարի և աշխատակազմի ղեկավարի 424 հրաման:

Կազմակերպվել է նախարարի 47 ընդունելություն: Ֆինանսական օգնության տրամադրման, աշխատանքի, հաշմանդամության և այլ հարցերով դիմած 350-ից ավելի քաղաքացիների հուզող հարցերի տրվել են համապատասխան լուծումներ:

**IΙ**

2018 թվականի սոցիալական պաշտպանության ոլորտում կշարունակվեն կենսաթոշակային, զբաղվածության, հաշմանդամության, տարեցների, երեխաների և կանանց հիմնահարցերի, վերաբնակեցման բնագավառում բարեփոխումների, ինտեգրված սոցիալական ծառայությունների ներդրման ուղղությամբ կատարվող աշխատանքները:

**Սոցիալական աջակցության** բնագավառում կշարունակվեն գործող պետական նպաստների ծրագրի իրականացումը՝ պահպանելով նպաստի բազային չափը և շահառուների խմբերը: Կշարունակվի ընտանքիների կարիքավորության գնահատման <<Արցախ>> համակարգի շահագործումը:

Որոշակի սոցիալական խմբերում ընդգրկված անձանց համար 2018 թվականին կշարունակվի սոցիալ-հոգեբանական վերականգնողական օգնության տրամադրման ծրագիրը:

Արցախի սոցիալական ծրագրերի հիմնադրամի միջոցով կշարունակվի հաշմանադամ զինծառայողներին, զոհված զինծառայողների ընտանիքների անդամներին, փախստականներին, բազմազավակ և միածնող ընտանիքներին պետական ֆինանսական աջակցության տրամադրումը՝ հիփոթեքային վարկավորմամբ բնակարան կամ բնակելի տուն գնելու, կառուցելու կամ վերանորոգելու նպատակով:

Գյուղական կամ քաղաքային բնագավառներում, բացառությամբ՝ Ստեփանակերտ և Շուշի քաղաքների, մշտապես բնակվող երիտասարդ ընտանիքներին բնակելի տներ կառուցելու նպատակով կշարունակվեն տրամադրվել անհատույց պետական ֆինանսական աջակցություն մինչև 3 մլն ՀՀ դրամի չափով:

2018 թվականից նախատեսվում է ինտեգրված սոցիալական ծառայությունների համակարգի ներդրում, որը ենթադրում է ծառայությունների տրամադրման նոր որակ, սոցիալական անբավարարվածություն (սոցիալական պաշտպանության անհրաժեշտություն) ծնող պատճառները վերացնելու և կանխարգելմանը միտված ծրագրերի իրականացում:

**Հաշմանդամների և տարեցների հիմնահարցերի** բնագավառում կշարունակվեն հաշմանդամների սոցիալական վիճակի բարելավմանը, հասարակության մեջ նրանց ինտեգրման, հավասար (մատչելի) պայմանների, պրոթեզավորման, պրոթեզաօրթոպեդիկ և վերականգնողական պարագաներով, լսողական սարքերով, ինչպես նաև բժշկասոցիալական վերականգնմանն ուղղված աշխատանքների ապահովումը:

Կիրականացվեն աշխատանք փնտրող հաշմանդամների աշխատանքային վերականգնման և մասնագիտական վերարտադրման ծրագրերը:

**Աշխատանքի և զբաղվածության** բնագավառում 2018 թվականին պետական քաղաքականությունն ուղղված կլինի զբաղվածությանը նպաստող ծրագրերի իրականացմանը, նոր ծրագրերի փորձարկմանն ու ներդրմանը:

**Ընտանիքի, կանանց և երեխաների հիմնահարցերի** բնագավառում նախատեսվում է իրականացնել աշխատանքներ՝ ուղղված կյանքի դժվարին իրավիճակում գտնվող երեխաների սոցիալական պաշտպանությանը, սոցիալական պաշտպանության հաստատություններում գտնվող երեխաների խնամքի, դաստիարակության համար նպաստավոր պայմանների ստեղծմանը:

Կշարունակվեն 5 և ավելի երեխաներ ունեցող ընտանիքների բնակարանային ապահովության, ինչպես նաև գործող մնացած ծրագրերը:

**Կենսաթոշակային ապահովության** բնագավառում կներդրվի կենսաթոշակառուների հաշվառման նոր էլեկտրոնային համակարգ, որը հնարավորություն կտա առցանց եղանակով համադրումներ իրականացնել հանրապետությունում գործող նմանատիպ տեղեկատվական շտեմարանների հետ և մեկ ծրագրի ներքո միավորել բոլոր տեսակի կենսաթոշակների և դրանց զուգահեռ վճարվող այլ սոցիալական հատուցումների վերաբերյալ առկա տեղեկատվությունը:

Կսկսվեն զինվորական կենսաթոշակների՝ անկանխիկ եղանակով (կենսաթոշակի գումարն անձի քարտային հաշվին փոխանցելու միջոցով) վճարումները:

**Բնակարանային պայմանների բարելավման** բնագավառում <<Բնակարան վարձելու կամ ժամանակավոր կացարանով ապահովման նպատակով ֆինանսական օգնություն>> ծրագրով 2018 թվականին նախատեսվում է 80 մլն ՀՀ դրամ պետական աջակցություն: Այն ուղղվելու է առավել ծանր պայմաններում գտնվող սոցիալական առանձին խմբերին պատկանող անձանց, հանրապետությունում տարերային աղետներից տուժած քաղաքացիներին, փախստականի վկայական ստացած, ինչպես նաև բնակելի շինությունների վերակառուցման հետևանքով վարձակալական հիմունքներով բնակվող ընտանիքներին:

**Ժողովրդագրության և վերաբնակեցման** բնագավառում կիրականացվեն ժողովրդագրական իրավիճակի բարելավմանն ուղղված միջոցառումներ, ինչը նպատակաուղղված է ժողովրդագրական երևույթների բացասական զարգացումների հնարավորինս մեղմանն ու անբարենպաստ իրավիճակի հաղթահարմանը:

Երիտասարդ ընտանիքներին պետական աջակցություն ցուցաբերելու նպատակով կշարունակվի նորաստեղծ ընտանիքներին միանվագ ամուսնության նպաստի հատկացման ծրագիրը:

2018 թվականին մինչև երկու տարեկան երեխայի խնամքի և երեխայի ծննդյան միանվագ նպաստների չափերը կմնան անփոփոխ:

Կշարունակվեն վերաբնակեցման ծրագրի շրջանակներում նոր ընտանիքների ընդունման, կարգավիճակի և սահմանված արտոնությունների տրամադրման գործընթացի համակարգումը՝ վերաբնակ յուրաքանչյուր ընտանիքներին հատկացնելով բնակելի տուն, ֆինանսական օժանդակություն, բնավորման նպատակով այլ արտոնություններ:

Կընդլայնվի Հայաստանի Հանրապետության տարբեր գերատեսչությունների, տարբեր երկրներում Արցախի Հանրապետության ներկայացուցչությունների, սփյուռքում գործող հայկական հասարակական կազմակերպությունների հետ համագործակցությունը՝ Արցախ մշտական բնակության տեղափոխվելու համար մեր հայրենակիցների շրջանում քարոզչության նպատակով:

Նոր հրամայականներին համահունչ կընձեռնվեն միգրացիոն հայեցակարգային քաղաքականության նոր սկզբունքների և դրա իրականացման ժամկետային ծրագրերի մշակման, վերաբնակեցման կազմակերպման և իրականացման կարգի ու պայմանների փոփոխությունների իրավական ամրագրման աշխատանքները: